ফাগুনে আগুন নয়, মুষলধারে বৃষ্টি। ২দিন পরপর ঝমঝমিয়ে বৃষ্টিতে হঠাত্ যেন বর্ষার আমেজ। আজ যদিও রোদ উঠেছে। কিন্তু এই আবহাওয়া  শনিবার পর্যন্ত থাকবে বলেই জানিয়েছে হাওয়া অফিস। তবে দোল বা হোলি শুকনোই কাটবে।
 ওয়েব ডেস্ক: ফাগুনে আগুন নয়, মুষলধারে বৃষ্টি। ২দিন পরপর ঝমঝমিয়ে বৃষ্টিতে হঠাত্ যেন বর্ষার আমেজ। আজ যদিও রোদ উঠেছে। কিন্তু এই আবহাওয়া  শনিবার পর্যন্ত থাকবে বলেই জানিয়েছে হাওয়া অফিস। তবে দোল বা হোলি শুকনোই কাটবে। বুধবার সকাল থেকেই আকাশের মুখ ভার ছিল। বৃষ্টিও নামে ঝমঝমিয়ে। একই ছবি বৃহস্পতিবারও। ঘড়ির কাঁটা সকাল ১১টা পেরোতেই ফের মুষলধারে নামে বারিধারা। বৃষ্টির জোর দেখে বোঝা মুশকিল ফাল্গুনের বৃষ্টি। আধঘণ্টার বৃষ্টিতেই জল জমে যায় কোথাও কোথাও। প্রবল যানজটে হয়রানি বাড়ে পথচলতি মানুষের। অনেকদিন পর ভিজল কলকাতা। অনেকদিন পরে বৃষ্টি বলেই কোথায় ছাতা, কোথায় রেনকোট খুঁজে, পেলেন না অনেকেই। অফিস টাইমে ঝমঝমিয়ে বৃষ্টি পাট ভাঙা জামাকাপড় ভিজিয়ে দিলেও এনজয়ও করলেন কেউ কেউ। শনিবার পর্যন্ত এমনই রোদ-বৃষ্টির খেলা চলবে বলে জানিয়েছে আবহাওয়া দফতর। ২দিনে ৮০ মিলিমিটার বৃষ্টি হয়েছে। বৃহস্পতিবার বৃষ্টি হয়েছে ৪২  মিলিমিটার। তবে দোল এবং হোলি ভালোই কাটবে। ঠাণ্ডাও বাড়বে কিছুটা। এমনই পূর্বাভাস আবহাওয়া দফতরের। (আরও পড়ুন- জোড়া ঘূর্ণাবর্তে আজও চলবে মেঘ-বৃষ্টির খেলা )